**יעקב גולדשמיט (רינגל)**

רינגל נולד בשלושים במרץ 1920 בעיירה מייניגוב בגרמניה. בשנת 1939 עלה ארצה והצטרף לגרעין אל-גביש, שם הכיר את רעייתו לעתיד שו (שולמית)ונולדו להם שני בנים, רפי זכרו לברכה ויהושע יבדל לחיים ארוכים. רינגל נהרג בהתפוצצות מחסן חומרי נפץ בחורשות כפר מנחם.

 *"חברותי, בטחונו השקט, אומץ ליבו. נוכחותו הייתה עידוד לכולם.*

 *מביטחונו שאבו אחרים. "* משה ישראל ז"ל

**עמרם בן חורין**

עמרם נולד בארבעה בספטמבר 1939 בכפר מנחם, בן בכור להוריו תקווה ויהודה זכרם לברכה. בשנת 1964 נישא לשולמית ונולד להם בן, צור. עמרם נהרג במלחמת ששת הימים בהסתערות על העיר עזה.

*" תמיד בטיולים הוא שנתן את הטון, משום שידע הרבה יותר מאיתנו על הטבע. על הפרחים, הציפורים ובעלי החיים...לדבר המתרוצץ הזה לא קוראים מין לטאה, אלא זה בדיוק חומט..."*

*אפרת בת קבוצתו*

**יוחנן בן חורין**

יוחנן נולד בעשרה באפריל 1945 בכפר מנחם להוריו תקווה ויהודה זכרם לברכה. את שירותו הצבאי עשה במסגרת הנח"ל. במאי 1967 גויס לחזית הדרום. יוחנן נהרג במהלך הסתערות כוח צנחנים על מתחם מצרי. יהי זכרו ברוך.

נני, בת צחוק, חצוצרה, וכובעים- מכל המינים...רק שעכשיו הכל דעך. החצוצרה דוממת. התייתם עולם שלם של חיוכים. ולא רק הוא התייתם, גם אנחנו. אנחנו, שמעולם לא שבענו את נגינתך, את דמותך, ולעולם, כנראה, לא נתרגל לכך שזהו, שלתמיד, לנצח...תלמה הראל

**דני גלבוע**

דני נולד בשלושה-עשר במרץ 1942 בכפר מנחם, בן בכור להוריו דבורה וחיים ז"ל. בקיץ 1967 נשא לאשה את שרה ונולדו להם שתי בנות, יערה ונירית. בנובמבר 1970 נפל, בדרכו לשירות מילואים.

ההתייחסות האישית, השיחה החברית השקטה,החיוך המלבב, מבט העינים הכן והשמירה על עקרונות יסוד של חיינו – כל אלה עמדו לו, לדני, לשאת את אשר הטיל עליו הקיבוץ. בלה כספי ז?ל

**גבריאל ברעם**

גברי נולד בעשרים ושישה בדצמבר 1954 בכפר מנחם, בנם הצעיר של רוזקה ומיירים זכרם לברכה. כאשר פרצה מלחמת יום הכיפורים גויס לחזית המצרית וכשלא התקבל ממנו כל סימן חיים הוא הוכרז נעדר. כחצי שנה לאחר סיום המלחמה נמצא הטנק בו נהרגו גברי וכל צוות הטנק.

*"נשארה לי מזכרת מגברי מטיולי סוף יב'. גברי, אני ועוד כמה היינו הולכים תמיד במאסף. הוא אהב ללכת בדרכים חדשות לא אלו שכולם הלכו בהן. " שולמית בת קבוצתו "שחף*"

**עמוס ברגר**

עמוס נולד בארבעה-עשר בינואר 1953 בכפר סבא להוריו אליהו וצילה זכרם לברכה. בטרם מלאה לו שנה הצטרפה המשפחה לכפר מנחם. לאחר שנת שירות בשומר הצעיר התגייס לשריון. עמוס נהרג במלחמת יום הכיפורים בקרבות רמת הגולן.

*"והתמונות מתחילות לזרום ולהזרים זיכרונות, חוויות ילדות, מוסד צפית, נבחרת*

*כדור יד, חוץ לארץ, צבא - מעגל חיים. והאדם שואל את עצמו, האם הכל זיכרון? "*

*שמוליק אטינגר בן קבוצתו*

**ראובן כהן**

ראובן נולד בשניים במרץ 1946 בקבוצת אבוקה, בן בכור לז'וז'ה ואביגדור זכרם לברכה. עם התפרקות הקבוצה עברה המשפחה לכפר מנחם. ב-1971 נשא לאישה את אתי. ראובן נפל במלחמת יום הכיפורים בקרבות רמת הגולן.

"מחשבה של ראובן רצה לפני הידיים והידיים אינן מדביקות את כשר ההמצאה. בין קו לקו נולדות צורות שיכלו לשוחח ביניהן. האומן שבו גבר עליו בכל התמודדות, כי הוא היה חזק מראובן." משה סעידי

**גיא שלו**

גיא נולד בכפר מנחם בשנים-עשר באפריל 1960. בנם הבכור של טוביה זכרו לברכה ושרקה תיבדל לחיים ארוכים. לאחר סיום לימודיו התגייס לסיירת גולני. גיא נהרג בפשיטת צה"ל על מעוזי מחבלים בדרום לבנון. יהי זכרו ברוך.

"שיער זהוב, עיינים צוחקות, יפה ותמיד עם חיוך. כתפיים רחבות עם הרבה מקום להישען ולב גדול עם פינה קטנה לכל אחד, תמיד מהווה מרכז, חיוך שובה לב שממיס כל טענה" *משה זילברשטיין בן קבוצתו*

**גדי פטיש**

גדי נולד בכפר מנחם בעשרים וחמישה ביוני 1944 להוריו יוכבד ואברשקה זכרם לברכה. גדי נישא לאינה ונולדו להם שתי בנות, הדר ויפעת. בשל הצלילות הרבות בקישון במהלך שירותו הצבאי, חלה בסרטן. לאחר מאבק עיקש במחלה נפטר גדי בגיל 45.

*גדי היה עבורי חבר אמיתי במלוא מובן המילה. היה יפה תואר, היה בעל לב זהב, נמרץ, בעל יוזמה וכל הטוב שקיים.. תמיד לעניין בלי שום חוכמות וחשבונות. טוביה שלו ז"ל*

**יואל בן אשר**

יואל נולד בעשרים ושלושה במרץ 1951, להוריו ארלט ורפאל זכרם לברכה בקיבוץ דן, משם הגיעה המשפחה לכפר מנחם. בקיץ 1973 נשא לאישה את סמדר ונולדו להם שלושה ילדים, נועם, אלה וענבל. בשל הצלילות הרבות בקישון, במהלך שירותו בצבא, חלה בסרטן ותוך שנה מגילוי המחלה מצא את מותו. יהי זכרו ברוך.

"כזה היית עבורי וכזה תישאר לעולם – פורץ דרכים חדשות במעלה ההר, מתמודד כהלכה עם אתגרי החיים ותמיד עם חיוך רחב ולב אוהב" בנו נועם בן אשר